*Projekts*

2018. gada Noteikumi Nr.

Rīgā (prot. Nr.   .§)

**Noteikumi par kārtību, kādā Konsulārajā reģistrā iekļauj un izmanto informāciju par paredzamu īslaicīgu uzturēšanos ārvalstīs**

Izdoti saskaņā ar

Konsulārās palīdzības un konsulāro pakalpojumu likuma 14. pantu

1. Noteikumi nosaka kārtību, kādā Konsulārajā reģistrā (turpmāk – reģistrs) iekļauj personas datus un sniegtās ziņas (turpmāk – informācija), to apjomu, kā arī reģistra izmantošanas kārtību.

2. Reģistrs ir valsts informācijas sistēma, kuras pārzinis ir Ārlietu ministrija (turpmāk – ministrija).

3. Reģistrā informāciju brīvprātīgi bez maksas sniedz Latvijas pilsoņi, nepilsoņi, personas, kuras Latvijā atzītas par bezvalstniekiem un personas, kurām piešķirts bēgļa vai alternatīvais statuss Latvijā, kuras uzturas vai paredz uzturēties ārvalstī uz laiku, kas nepārsniedz trīs mēnešus (turpmāk – personas).

4. Reģistrā iekļauto informāciju izmanto konsulārās amatpersonas, lai nodrošinātu konsulāro palīdzību personai ārkārtas situācijā ārvalstī. Lai sniegtu konsulāro palīdzību, konsulārās amatpersonas reģistrā iekļauto informāciju var nodot Konsulārās palīdzības un konsulāro pakalpojumu likuma 11. pantā noteiktajiem subjektiem.

5. Persona informāciju reģistrā ievada elektroniski tiešsaistē, izmantojot e-pakalpojumu vienotajā valsts un pašvaldību pakalpojumu portālā www.latvija.lv (turpmāk – portāls) vai citā Ārlietu ministrijas piedāvātā tiešsaistes rīkā.

6. Reģistrā iekļauj šādu informāciju:

6.1. par personu:

6.1.1. vārds;

6.1.2. uzvārds;

6.1.3. personas kods;

6.1.4. dzīvesvietas valsts;

6.1.5. dzīvesvietas adrese;

6.1.6. tālruņa numurs un elektroniskā pasta adrese;

6.2. par kontaktpersonu ārkārtas situācijas gadījumā:

6.2.1. vārds;

6.2.2. uzvārds;

6.2.3. dzīvesvietas valsts;

6.2.4. dzīvesvietas adrese;

6.2.5. tālruņa numurs un elektroniskā pasta adrese;

6.3. par paredzamo uzturēšanos ārvalstī (ceļojuma informācija):

6.3.1. valsts;

6.3.2. paredzamais uzturēšanās ilgums ārvalstī;

6.3.3. plānotā apmešanās vieta un adrese ārvalstī;

6.3.4. apdrošināšanas komersants;

6.4. par personu, kura uzturēsies ārvalstī kopā ar personu, kas iesniedz informāciju (informācija par līdzceļotāju):

6.4.1. vārds;

6.4.2. uzvārds;

6.4.3. personas kods;

6.4.4. dzīvesvietas valsts;

6.4.5. dzīvesvietas adrese;

6.4.6. tālruņa numurs un elektroniskā pasta adrese;

6.5. par ceļojuma kontaktpersonu (piemēram, viens no vecākiem, likumiskais pārstāvis, grupas vadītājs, ceļojuma vai brauciena organizētājs, tūrisma operators):

6.5.1. vārds;

6.5.2. uzvārds;

6.5.3. dzīvesvietas valsts;

6.5.4. dzīvesvietas adrese;

6.5.5. tālruņa numurs un elektroniskā pasta adrese;

6.5.6. ceļojuma kontaktpersonas piekrišana saņemt informāciju par uzturēšanos ārvalstī (informācija par ceļojuma brīdinājumiem);

6.6. piezīmes (ja nepieciešamas).

7. Šo noteikumu 6.1.4., 6.1.5., 6.2., 6.3.3., 6.3.4., 6.4., 6.5. un 6.6. apakšpunktā minēto informāciju persona var nenorādīt. Norādot šo noteikumu 6.2., 6.4. un 6.5. apakšpunktā minēto informāciju, persona portālā apliecina, ka ir saņemta to personu piekrišana, par kurām tiek ievadīti dati.

8. Veikt izmaiņas reģistrā iesniegtajā informācijā par paredzamo īslaicīgo uzturēšanos ārvalstī vai šo informāciju dzēst var persona, kura to iesniegusi šo noteikumu [5. punktā](https://likumi.lv/ta/id/273844-noteikumi-par-kartibu-kada-konsularaja-registra-ieklauj-un-izmanto-informaciju-par-paredzamu-islaicigu-uzturesanos-arvalstis#p5) minētajā kārtībā. Šo noteikumu 6.2., 6.4. un 6.5. apakšpunktā minētās personas var pieprasīt departamentam veikt izmaiņas informācijā, kas par tām norādīta reģistrā, vai to dzēst.

9. Ministrija no reģistra dzēš informāciju par personas īslaicīgu uzturēšanos ārvalstī trīs mēnešus pēc norādītā uzturēšanās beigu datuma.

10. Atzīt par spēku zaudējušiem Ministru kabineta 2015. gada 5. maija noteikumus Nr. 211 "Noteikumi par kārtību, kādā Konsulārajā reģistrā iekļauj un izmanto informāciju par paredzamu īslaicīgu uzturēšanos ārvalstīs" (Latvijas Vēstnesis, 2015, 88. nr.).

Ministru prezidents Māris Kučinskis

Ārlietu ministrs Edgars Rinkēvičs